Broj: 711-I-1448-P-282/18-02-18

Zagreb, 12. listopada 2018.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Ivana Đančevića, predsjednika** **Šahovskog saveza Brodsko-posavske županije,** za davanjem očitovanja Povjerenstva**,** na 24. sjednici, održanoj dana 12. listopada 2018..g, daje sljedeće:

**OČITOVANJE**

1. **Na temelju članka 14. stavka 5. ZSSI-a, dužnosnik Leon Žulj, može obnašati dužnost pomoćnika ministra državne imovine i funkciju** **člana Izvršnog odbora Hrvatskog šahovskog saveza, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.**
2. **Za tumačenje predstavlja li istovremeno obnašanje dužnosti pomoćnika ministra državne imovine i obavljanje funkcije člana Izvršnog odbora Hrvatskog šahovskog saveza povredu članka 46. stavka 5. podstavka 4. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16.) nadležan je Središnji državni ured za šport.**
3. **Upućuje se dužnosnik da se u obnašanju dužnosti pomoćnika ministra državne imovine, u cilju očuvanja integriteta i vjerodostojnosti te povjerenja građana u nepristrano obnašanje dužnosti, izuzme od eventualnog sudjelovanja u odnošenju odluka ili poduzimanja drugih radnji koje se na bilo koji način odnose na Hrvatski šahovski savez.**

Obrazloženje

Zahtjev za davanjem očitovanja Povjerenstva podnio je Ivan Đančević, predsjednik Šahovskog saveza Brodsko – posavske županije. U knjigama ulazne pošte zahtjev je zaprimljen pod poslovnim brojem 711-U-2645-P-282/18-01-4, dana 11. rujna 2018. povodom kojeg se vodi predmet broj P-282/18. Podnositelj zahtjeva moli očitovanje Povjerenstva može li dužnosnik Leon Žulj, pomoćnik ministra državne imovine obnašati i dužnost člana Izvršnog odbora u Hrvatskom šahovskom savezu sukladno odredbama ZSSI-a.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Na temelju članka 3. stavka 1. točke 26. ZSSI-a dužnosnicima se smatraju i pomoćnici ministra. Uvidom u Registar dužnosnika utvrđeno je da Leon Žulj obnaša dužnost pomoćnika ministra u Ministarstvu državne imovine počevši od 29. ožujka 2018.g. Stoga je Leon Žulj, povodom obnašanja navedene dužnosti, obvezan postupati sukladno odredbama ZSSI-a,

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Ukoliko je potrebno pribaviti daljnje podatke i isprave, rok za davanje mišljenja se produljuje.

Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u odnosu na dužnosnika u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 14. stavkom 5. ZSSI-a propisano je da dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Sukladno odredbama članka 16. Zakona o udrugama („Narodne novine“ broj 74/14., 70/17.), članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

Uvidom u podatke iz Registra udruga Republike Hrvatske, pri Ministarstvu uprave utvrđeno je da je Hrvatski šahovski savez upisan u isti registar od 25. lipnja 2001. pod registarskim brojem 00002008 sa sjedištem u Zagrebu. Kao osobe ovlaštene za zastupanje udruge upisani su Roland Tomašić, u svojstvu predsjednika Saveza i Alojzije Janković, u svojstvu glavnog tajnika. Kao oblik udruživanja upisan je „savez udruga“, a kao područje djelovanja upisan je „sport“, odnosno djelatnosti vezane uz šahovski šport.

Uvidom u Statut udruge Hrvatski šahovski savez od 26. rujna 2015. (objavljen u elektronskom obliku u Registru udruga) utvrđeno je da je člankom 1. Statuta propisano da je Hrvatski šahovski savez ( u daljnjem tekstu: Savez) jedini nacionalni sportski savez koji potiče i promiče šah u Republici Hrvatskoj.

Sukladno članku 25. Statuta, u Savezu djeluju sljedeća tijela: Skupština Saveza, Predsjednik Saveza, Izvršni odbor Saveza i Stegovna komisija Saveza. Sukladno članku 40. Statuta, Izvršni odbor je izvršno tijelo Saveza i za svoj rad odgovara Skupštini. Iz djelokruga rada Izvršnog odbora, propisanog citiranim člankom Statuta može se zaključiti da je Izvršni odbor upravno tijelo ove udruge u smislu članka 14. stavka 5. ZSSI-a.

Na temelju članka 14. stavka 5. ZSSI-a, dopušteno je da dužnosnik Leon Žulj, istovremeno uz obnašanje dužnosti pomoćnika ministra u Ministarstvu državne imovine, u Hrvatskom šahovskom savezu obavlja funkciju člana Izvršnog odbora.

Međutim, Povjerenstvo ukazuje da je člankom 46. stavkom 5. podstavkom 4. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16.) propisano da u skupštini i izvršnom tijelu sportskog saveza ne mogu biti i imati ovlasti u zastupanju – osobe koje ne mogu biti članovi uprave, odnosno nadzornog odbora dioničkog društva prema odredbama Zakona o trgovačkim društvima i zakona kojim se uređuje sprječavanje sukoba interesa u obnašanju javnih dužnosti.

Navedene odredbe Zakona o sportu svojom stipulacijom upućuju na članak 14. stavak 1. ZSSI-a kojim je propisano da dužnosnici ne mogu biti članovi uprava i nadzornih odbora trgovačkih društava iz čega proizlazi da funkcije dužnosnika u tijelima sportskih udruga i sportskih saveza ne mogu obavljati svi dužnosnici u smislu članka 3. stavka 1. i 2. ZSSI-a.

No, kako Povjerenstvo nije nadležno aktima iz svoje nadležnosti utvrđivati eventualne povrede Zakona o sportu, upućuju se podnositelj zahtjeva te dužnosnik Leon Žulj da o okolnostima iz predmetnog zahtjeva podnesenog Povjerenstvu zatraže mjerodavno mišljenje od Središnjeg državnog ureda za šport, kao tijela nadležnog za tumačenje Zakona o sportu.

Povjerenstvo smatra da je u ovom očitovanju, koje će se dostaviti dužnosniku na znanje, potrebno dodati uputu dužnosniku da se, u cilju očuvanja integriteta i vjerodostojnosti dužnosnika te očuvanja povjerenja građana, u obnašanju dužnosti pomoćnika ministra državne imovine izuzme od eventualnog sudjelovanja u donošenju odluka kao i od poduzimanja svih drugih radnji koje se na bilo koji način odnose na navedene udruge koje se mogu smatrati s dužnosnikom interesno povezanim pravnim osobama.

Slijedom navedenog Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Podnositelj zahtjeva, putem elektroničke pošte
2. Na znanje - dužnosnik Leon Žulj, elektroničkom dostavom
3. Objava na internetskoj stranice Povjerenstva
4. Pismohrana